**Să nu mă uiți**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Iubita mea, aș vrea să-mi lași un semn,

Să nu mă rătăcesc pe mări străine,

Ajută-mă! De crezi acum că-s demn,

Poeme să compui numai cu mine.

Pe-o lacrimă din primul univers

În care-am șters de praf o amintire,

Am ridicat din ochii tăi un vers

Și-n suflet, astăzi, simt din nou zvâcnire.

Pe țărmul ars, când valuri se zdrobesc,

Nisipul îți ascultă răsuflarea,

Eu te aștept și-ți scriu că te iubesc,

Să nu mă uiți! E-atât de grea uitarea.

- De te-aş uita vreodată şi-amnezii

Mi-ar rătăci nostalgic înserarea,

Te-aş căuta, iubite,-n poezii,

Mi-aş aminti doi ochi profunzi ca marea,

Tulburători, adânci ca un poem

De dragoste abia mărturisită...

Cum să te uit? Tu n-auzi când te chem?

N-ai înţeles că moartea-i o ispită

Aşa de dulce-atunci când îmi lipseşti?

Doar cerul îmi veghează disperarea,

Trimit un înger să-ţi aducă veşti...

Să nu mă uiţi! E-atât de grea uitarea!

Ioan Grigoraș Liliana Trif